Més de 600 persones disfruten de les ‘Històries Nocturnes' de Llíria
24 de juliol de 2017

Llíria va tancar el passat cap de setmana l'última edició d'Històries Nocturnes. L'activitat turística ha finalitzat de nou amb gran èxit de públic després d'esgotar-se la totalitat de les places disponibles en la primera setmana d'inscripcions. Més de 600 persones han participat en estes visites per a conéixer el passat del municipi d'una forma original.

L'últim capítol d'esta edició de 2017, “L'Esplendor”, va donar començament amb la visita a Ca la Vila, on el guia Vicent Sesé va explicar la història d'este edifici renaixentista, actual seu consistorial,  i que es va usar com a almodí, cort de justícia i presó, cambra dels jurats i sala del consell.

Després d'esta primera parada, els assistents van passar a l'església de l'Assumpció, també situada a la plaça Major, on van poder contemplar la seua majestuosa façana retaule, considerada una de les joies de la Contrareforma catòlica valenciana. Ja en l'interior del temple, van disfrutar d'una actuació de música barroca a càrrec dels intèrprets Vicent Morelló i Adrià Gràcia.

Amb esta última visita dedicada a la Llíria del renaixement i del barroc, Històries Nocturnes es despedix fins a la seua pròxima edició. En les anteriors rutes, els participants van passejar pel passat romà i medieval de la capital del Camp de Túria.